Tá beag is fiú déanta ag an Aire Gnóthaí Eachtracha Simon Coveney de na tuairiscí go bhfuil an Bhreatain ag iarraidh deireadh a chur leis an gcúlstad maidir leis an teorainn in Éirinn san idirbheartaíocht faoi imeacht na Breataine as an Aontas Eorpach.

Tá sé á thuairisciú go bhfuil Aire na Breataine Dominic Raab ag iarraidh go mbeidh sé de cheart ag an tír sin tarraingt amach as an socrú éigeantach faoin teorainn tar éis foláireamh trí mhí a thabhairt.

D'fhéadfaí leanacht den socrú ina dhiadh sin dá dtoilfeadh gach taobh é sin a dhéanamh, a dúirt Dominic Raab.

Ar maidin, dúirt an tAire Coveney nach mbeadh aon ghlacadh ag Éirinn ná ag an Aontas Eorpach le teorainn chrua anseo.